‘Kwarantyn’: Pam is aangespreek oor m-woord, sê kykNETPamela ‘Pam’ Okkers. (Foto: kykNET) Kykers van die kykNET-werklikheidsreeks Kwarantyn het hulle na sosiale media gewend om antwoorde te eis oor Pamela ‘Pam’ Okkers (53), ŉ deelnemer van die Scheepers-gesin, wat glo twee keer die m-woord gesê het tydens die program. Dit volg nadat Jana le Roux (49), ma van die Le Roux-gesin wat teen die Scheepers-gesin meeding, Vrydagaand gediskwalifiseer is toe sy Donderdag die k-woord kwytgeraak het tydens ŉ speletjie op die program. Okkers het glo twee keer voor die k-woord-voorval vir een van die jonger deelnemers in haar span gesê: “Hei jou m**d.” Le Roux het ŉ herrie ontketen op sosiale media toe sy na ŉ k*****pak verwys het. Intussen krap kykers op sosiale media kop oor waarom Okkers nie dieselfde straf as Le Roux gekry het nie. Volgens Karen Meiring, direkteur van M-Net vir kykNET-kanale, was Okkers se taalgebruik binne die kulturele konteks nie rassisties nie. “Die woord het nie dieselfde betekenis en konnotasies vir verskillende groeperinge binne Afrikaanse taalgemeenskappe nie,” sê Meiring. “Ons betwyfel nie dat die woord wat deur Pamela gebruik beledigend en rassisties is én dat dit aanstoot kan gee nie, maar die konteks van die insidente verskil. Pamela se taalgebruik, gemik op die jonger vroue in hul span was beledigend, maar binne die kulturele konteks nie rassisties nie. Die deelnemer is baie streng oor hierdie taalgebruik aangespreek.” Suzaan Keyter, bemarkingsbestuurder vir kykNET, het intussen bevestig dat al die deelnemers se stemlyne oor die naweek gesluit is nadat Le Roux die huis verlaat het. “Dit vorm deel van die program se bepalings en voorwaardes. Gerugte dat net sekere van die families se stemlyne gesluit is, is nie akkuraat nie,” sê Keyter. Kwarantyn word 24 uur per dag regstreeks op DStv-kanaal 149 uitgesaai. Twee uitgebreide Afrikaanse gesinne, wat mekaar van geen kant af ken nie, ding in die program teen mekaar mee om as die gewildste gesin onder kykers gekroon te word en ŉ kontantprys van R250 000 los te slaan.